《剡溪道中》
清代·郭肇

时清乏胜游，世乱辄高举。晨兴理清策，匍匐忘溽暑。

剡中山水区，钟毓自太古。探奇兴偶逢，出险意自许。

连峰有送迎，累时具仰俯。熊虎对踞蹲，龙鸾各骞舞。

神工贵伏藏，到此气尽吐。度岭陂陀遮，回溪菪确聚。

细路夹松篁，振袂惊飞雨。行行出木杪，下视见衡宇。

夕霏起遥薄，回首忽无睹。林荒虎气遥，谷邃风力阻。

缅彼巢居子，愿言托启处。方壶不可即，日暮独延伫。

作者简介：清浙江诸暨人，字怀初，一字复亭，号东埭居士。诸生。工诗文。有《东埭诗文钞》。